疑母

疑母係中古漢語聲母，屬牙音，係次濁聲母。呢個聲母可以接曬四個等嘅韻母。

擬音 
因爲大多數嘅漢語、域外方音、對音中，疑母大多發/ŋ/，所以學界一致同意將佢擬音爲/ŋ/。

上古來源 
大部分學者都認爲疑母字來自上古音嘅/ŋ/音，呢個音喺上古音到中古音嘅演變好穩定。

喺粵語嘅演變 
疑母喺標準粵語分三種情況。無論邊種情況，喺聲調嘅影響，都係派去陽聲調。

第一種情況係保留咗疑母。保留條件係個韻母屬於開口呼或者合口呼，亦即唔係i/j、yu/jyu開頭嘅字，開口呼或者合口呼嘅疑母都保留咗。喺等韻上一般係一、二等韻。

第二種情況係甩咗疑母，變成零聲母。甩嘅條件係個韻母屬齊齒呼、撮口呼，亦即i/j、yu/jyu開頭嘅字，佢哋嘅都變成咗零聲母。喺等韻上一般係三、四等韻。

第三種情況係甩咗韻母，疑母呢個聲母元音化咗，變成零韻母ng。變成ng嘅字，佢哋對應嘅中古音一般係ngo。

若果隻字有文白讀，一般文讀零聲母，白讀保留疑母。例子：逆，文讀jik6，如忤逆，白讀ngaak6，如逆水；仰，文讀joeng5，如仰慕，白讀ngong5，如仰高頭；研，文讀jin4，如研究，白讀ngaan4，如研碎；吟，文讀jam4，如吟詩，白讀ngam4，如吟吟沉沉。

下面係一啲例字嘅古今音對比，第一欄例字，第二欄中古音，第三欄現代粵音：

調返轉頭，現代粵語嘅ng聲母來源自中古音嘅疑母，零聲母來自於喻、影、匣、疑、溪、日六母，ng韻母來自於中古音嘅疑母。

喺吳語嘅演變 
疑母喺吳語分四種情況，第一種係保留疑母，對應嘅吳拼係ng，第二種係甩咗，變零聲母，第三種係轉日母，對應嘅吳拼係ny，第四種係喺白讀甩古音韻母，變成ng，而喺文讀加返韻母，變成ng聲母字，部分字如五，無咗ng聲母，變零聲母。

喺普通話嘅演變 
疑母喺普通話消失咗，大部分字變成零聲母，有少部分字轉爲n，如牛、凝、擬。

喺日文嘅演變 
無論吳音漢音，疑母喺日文讀が行。

喺韓文嘅演變 
韓文無疑母呢個聲母，全部變零聲母。

喺越南文嘅演變 
喺越南文，大體上疑母都保留咗，對應嘅拼寫係ng(h)，有少部分字轉爲nh，如雅。

類:中古漢語